P-klubi

PERUTTU Ekskursiotoimikunnan kokous
2020-03-16 17:00 - 19:00 (Europe/Helsinki)
TAPAHTUMA PERUTTU

On koittanut jälleen aika alkaa suunnittelemaan P-klubin syksyn huikeinta tapahtumaa eli ulkomaanekskursiota! Matkan ajankohta sijoittuu syyskuulle. Tarkemmat päivämäärät lyödään lukkoon edullisimpien lentojen ja majoitusten mukaan.
Ensimmäisen kokouksen tarkoituksena on koota koolle kaikki ekskursion suunnittelusta kiinnostuneet ja yhdessä keskustella eri kohdevaihtoehdoista. Kohde myös valitaan tämän ryhmän kanssa. Ekskursiovastaavat ovat jo laskeneet alustavia hinta-arvioita eri kohteista, jotta kohteista keskustelu ja valinta olisi teille helpompaa.
Kokoukseen osallistuminen ei velvoita sinua osallistumaan ekskursiolle tai sido mihinkään muuhunkaan.
Tervetuloa maanantaina 16.3. kello 17 toimistolle suunnittelemaan ekskursiota ja nostattamaan matkakuumetta! Jos et pääse osallistumaan kokoukseen, mutta haluaisit kuitenkin osallistua toimikuntaan ja päästä vaikuttamaan, ilmoitathan kiinnostuksesi sähköpostilla ekskursiovastaavillemme osoitteeseen:
somust@utu.fi
aoenko@utu.fi

P-klubin kaverisitsit 2020
2020-03-12 18:00 - 22:00
Tervetuloa P-klubin kaverisitseille! Tuo ystäväsi tutustumaan klubin perinteikkääseen, ylvääseen ja kansallisesti tunnustusta saaneeseen sitsikulttuuriin! Sitsien teemana on meemit, ja parhaiten pukeutunut pari palkitaan ruhtinaallisesti, joten parasta päälle!
Sitsit alkavat klo 18:00 Osakuntasalissa (Rehtorinpellonkatu 4-6 B) ja loppuvat n. klo 22:00. Sitsien jälkeen suuntaamme Lyniin!
Ilmoittautuminen aukeaa 20.2. klo 12:00 ja päättyy 27.2. klo 12:00. Huomaathan, että ennen klo 12 tulleet ilmoittautumiset hylätään. 27.2. on viimeinen peruutuspäivä, jonka jälkeen ilmoittautuminen on sitova.
Sitsien hinta on 10/12 euroa, juomavalinnasta riippuen. Tapahtuma on OPM.
Linkki ilmoittautumiseen + ohjeet:
https://forms.gle/TH7kVnokWHGP7xyj9

Opiskelijoiden ja henkilökunnan saunailta
2020-03-11 17:00 - 22:00
Legendaarinen saunailta on täällä taas!
Toivotamme kaikki ensimmäisen vuoden opiskelijat tervetulleiksi tutustumaan ja jutustelemaan oppiaineiden henkilökunnan kanssa keskiviikkona 11.3. klo 17.00 TYYn saunalle! Saavu siis paikalle ottamaan mittaa henkilökunnan taidoista tietovisoissa sekä kuuntelemaan heidän mielenkiintoisia tarinoitaan saunan lauteille. Muu jäsenistö on tervetullut saunomaan ja viettämään aikaa klo 18.30 alkaen.
Tarjolla pientä purtavaa ja juotavaa.
MITÄ: Opiskelijoiden ja henkilökunnan saunailta
MISSÄ: TYYn saunalla (Rehtorinpellonkatu 4A)
MILLOIN: ke 11.3. klo 17.00

P-klubin ja Kritiikin liikuntaekskursio boulderoimaan
2020-03-10 17:00 - 19:00
Aika lähteä porukalla boulderoimaan!
Yhteiset liikuntavuorot ovat lähteneet kivasti käyntiin ja nyt on hyvä tilaisuus lähteä kokeilemaan perinteisten palloilulajien lisäksi yksilöurheilua! Lysti kustantaa 7e/hlö sisältäen kenkävuokran. Vuoron alussa pidetään pienimuotoinen opastus, jonka jälkeen päästään kiipeilemään.
Jos kiinnostuit, niin käythän merkkaamassa nimesi Doodleen. Keräämme Bouldertehtaalle alustavaa osallistujamäärää. Ilmoittautuminen ei kuitenkaan ole sitova.
https://doodle.com/poll/qmen2unxmrnhwipd
Mitä: Boulderointia eli kiipeilyä ilman valjaita
Missä: Bouldertehdas, Ruukinkatu 4
Milloin: 10.3. kello 17.00-19.00
Kuinka paljon: 7e
Lisätietoja: viplah@utu.fi

P-klubin sääntömääräinen kevätkokous
2020-03-09 16:00 - 18:00
Tervetuloa P-klubin sääntömääräiseen kevätkokoukseen maanantaina 9.3. kello 16 alkaen Turku-salissa.
Yhdistyslaissa ja yhdistyksen säännöissä säädettyjen asioiden lisäksi kokouksessa päätetään yhdistyksen omistaman osakeyhtiön asioista. Jäsenistölistalle välitetään kokouskutsut sekä niiden liitteet sähköpostitse.
Tapahtumassa kahvitarjoilu.

P-klubin laulunjohtajakoulutus
2020-03-03 18:00 - 21:00
Hei!
Kiinnostaisiko sinua toimia laulunjohtajana P-klubin sitseillä? Osallistumalla laulunjohtajakoulutukseen pääset tutustumaan sitsikulttuurin saloihin ja perinteisiin sekä laulunjohtajalta vaadittuihin taitoihin.
Täydellinen laulutaito tai syvällinen tieto sitsikulttuurista eivät ole edellytyksiä koulutukseen osallistumiselle, eikä koulutus velvoita toimimaan laulunjohtajana.
Koulutus järjestetään toimistolla tiistaina 3.3. klo 18.00 alkaen Juuso Marttilan johdolla. Tarjolla on myös pientä purtavaa.
Ota laulukirja mukaan ja nähdään toimistolla!
Terkuin,
festikset Julia ja Airin

Pääainevalintainfo fukseille
2020-02-27 14:00 - 16:00
Pääainevalinta lähestyy!
Pohditko valintaa poliittisen historian ja valtio-opin välillä? Siintääkö opintojesi polku kirkkaana edessäsi vai onko se vielä hämärän peitossa? P-klubin kopot järjestävät fukseille pääainevalintainfon Turku-salissa torstaina 27.2. helpottamaan nopeasti lähestyvää pääainevalintaa.
Tapahtumassa ylempien vuosikurssien opiskelijat kertovat pääaineiden eri linjoista sekä kurssitarjonnasta. Tarkoituksena on käydä läpi myös yleisemmin molempien aineiden opintokokonaisuuksia. Tapahtumasta saa varmasti hyödyllistä tietoa sellaisetkin opiskelijat, jotka ovat jo valinneet pääaineensa!
Tarjolla pientä purtavaa ja juotavaa!
Mitä: Pääainevalintainfo
Missä: Turku-sali
Milloin: to 27.2. klo 14.15-16.00

P-klubin laskiainen 2020
2020-02-25 12:00
P-klubin laskiainen on täällä taas! Tule viettämään pullan, bingon ja karaoken sävyttämää laskiaistiistaita. Luvassa pidennetty laskiaispäivystys, jossa voit nauttia päivystyksen laskiaispullatarjonnasta ja Stroh-teen lämmöstä. Alla päivän aikataulu, jotta kaikki löytävät paikalle.
Klo 12-16 Laskiaispäivystys
– Tarjolla kaikkien rakastamaa Stroh-teetä ja P-klubin leipureiden taikomia laskiaispullia.
Klo 16-20 Toimistolla hengailua
– Luvassa jännittävä laskiaisbingo teeman mukaisilla palkinnoilla.
Klo 20
– Illalla karaokebaari CocoLoco avaa klubilaisille ovensa ja pääsemme jatkamaan iltaa karaoken merkeissä.

Nollari-sitsit
2020-02-20 18:00 - 22:00 | T-talo, Vanha Hämeentie 29, Turku, 20540, Finland
Oletko päässyt ikävöimään 2000-luvun nudehuulia, tissivöitä sekä velourasuja? Tai onko vuoden alun energiat päässeet jo loppumaan ? Ei syytä huoleen, sillä Sosiaalitieteiden klubi, T-klubi, P-klubi ja Putex yhdistävät jälleen akateemiset voimansa ja kutsuvat sinut nollaamaan pääsi poikkitieteellisen sitsien merkeissä !
Eli pue parhaat 2000-luvun kledjut päällesi + haalarit ja suuntaa kohti T-taloa 20.2.2020 klo 18.
Sitova ilmoittautuminen sitseille aukeaa keskiviikkona 22.1. klo 12.00. On hyvä muistaa, että ennen kello 12 tulleet ilmoittautumiset hylätään. Ilmoittautuminen päättyy 29.1. klo 12.00 tai kun sitsipaikat on täytetty.
ILMOITTAUTUMISLINKKI:
https://forms.gle/BrZGaA6tMQey8sh37
Illan kruunaa jatkot Heidi’s Bier Barissa klo 22 alkaen, jonne kaikki ovat tervetulleita! Haalarimerkillä on ilmainen sisäänpääsy.

P-klubin tietokonetoimikunta
2020-02-18 18:00 - 20:00 | Toimisto, Rehtorinpellonkatu 4B, Turku, 20500, Finland
Toimiston tietokoneen voimien lähestyessä loppuaan, on aika aloittaa mahdollisten korvaajien kartoittaminen. Saavu siis toimistolle tiistaina 18.2. klo 18 ihmettelemään vanhan pöytäkoneen kohtaloa ja pohtimaan, mikä olisi paras ratkaisu sen korvaamiseksi!
Tervetuloa!

P-klubin juhlajulkaisutoimikunta
2020-02-11 18:00 - 20:00
P-klubi saavuttaa tänä vuonna kunnioitettavan 45 vuoden iän, ja sen kunniaksi vuoden aikana toimitetaan 45-vuotisjuhlajulkaisu.
Nyt on jälleen aika kerätä toimikunta tämän julkaisun toteuttamiseksi ja mukaan toivotaan runsaasti klubilaisia. Tilaisuudessa on mahdollisuus osallistua juhlajulkaisun tekemiseen tai vaikka vain tulla paikalle kuulemaan mistä on kyse.
Lyhyesti…
Mitä: Juhlajulkaisutoimikunta
Missä: P-klubin toimistolla 11.2. klo 18.00 alkaen
Tervetuloa mukaan tuottamaan tätä perinteikäistä julkaisua!

P-klubin peli-ilta
2020-02-04 17:00 - 22:00
Arvon klubilaiset! Painaako Turun harmaa talvi ja hitaasti kasautuvat opinnot mieltäsi? Vaikuttaako kaukaiselta tuntuva vappu vielä pelkältä unelmalta? Ei hätää, sillä ikimuistoisessa peli-illassa pääset starttaamaan uuden vuosikymmenen tyylillä!
Vuosikymmenen parhaat lautapelimittelöt pidetään Turku-salissa tiistaina 4.2. kello 17 alkaen. Halutessasi voit tuoda suosikkipelejä mukanasi.
Tarjolla on pientä purtavaa ja juotavaa. Muistathan, että tapahtuma on alkoholiton.
Tervetuloa!

Kevään jäsenistösitsit
2020-01-30 18:00 - 22:00
Arvoisa jäsenistö,
Kevätlukukausi on alkamassa, mikä tarkoittaa kevään jäsenistösitsien tuloa. Sitsit pidetään torstaina 30.1. klo 18 alkaen Osakuntasalilla, osoitteessa Rehtorinpellonkatu 4-6 B
Ilmoittautuminen sitseille aukeaa perjantaina 10.1. klo 12:00. Olethan nopea, jos mielit päästä sitsaamaan, sillä paikkoja on vain rajallisesti. Huomioithan, että ennen klo 12:00 tulleet ilmoittautumiset hylätään. Viimeinen ilmoittautumispäivä on 16.1. klo 12:00 mennessä, joka on myös viimeinen mahdollinen peruutuspäivä. Ilmoittautumisajan päätyttyä kaikki sitseille mahtuneet saavat sähköpostiinsa vahvistuksen sitseille pääsemisestä sekä maksuohjeet. Sitsien hinta on 12/10€, juomavalinnasta riippuen. Sitsien päätyttyä suuntaamme jatkoille Lyniin!
Sitseille voi ilmoittautua osoitteessa: https://forms.gle/nVmiDtNXWLM32g5Q9
On korkea aika päästä ulkoiluttamaan haalareita pyhien jälkeen, joten sinistä päälle ja menoks!

Viini & valitus
2019-12-10 17:00 - 20:00 | Toimisto, Rehtorinpellonkatu 4B, Turku, 20500, Finland
Eikö kursseilla kaikki ole mennyt ihan putkeen? Ylittiko jokin kurssi suurimmatkin toiveesi? Kolottaako viinihammastasi? On taas aika syksyn viinin ja valituksen, joten saavu siis toimistolle siemailemaan viiniä ja antamaan risuja ja ruusuja syksyn kursseista!
Illan tarkoituksena on kerätä rehellistä palautetta valtio-opin ja poliittisen historian syksyn luentokursseista, ja saadun palautteen avulla kehitetään kurssien sisältöä ja parannetaan opintojen laatua. Tapahtuman kautta voi siis konkreettisesti vaikuttaa opintoihin!
Rakentavan keskustelun ja hilpeän tunnelman luomiseksi tarjolla on viiniä, alkoholittomia virvokkeita ja pientä naposteltavaa, sekä tietenkin loistavaa klubilaista seuraa. Ilta alkaa lyhyellä taustoituksella syksyn ajankohtaisista koulutuspoliittisista aiheista, jonka jälkeen iltaa jatketaan viiniä tai muuta juomaa siemaillen palautteen antamisen lomassa. Paikalle voi tulla myös muuten vain hengailemaan, vaikka kursseista ei olisi sanottavaakaan.
MITÄ: Viini & valitus
MISSÄ: Toimisto
MILLOIN: ke 10.12. klo 17.00

P-klubin pikkujoulusitsit
2019-12-07 19:00 - 23:30 | Lex Kirkkotie, Kirkkotie 15-19, Turku, 20540, Finland
Arvoisa jäsenistö,
P-klubi juhlistaa jälleen syyskauden päättymistä ja joulun lähestymistä perinteisten pikkujoulusitsien merkeissä!
Sitsit järjestetään lauantaina 7.12. kello 19.00 alkaen Kirkkotiellä.
Sitsit maksavat 10/12 € riippuen juomavalinnastasi. Maksuohjeet lähetetään myöhemmin mukaan mahtuneille.
Vaikka et mahtuisi mukaan sitseille, niin ei huolta, sillä jatkot Kirkkotiellä ovat avoimet koko jäsenistölle!
Pikkumustat sekä puvut esiin, tonttulakit päähän ja Kirkkotielle!

Suomi 102 -juhlavastaanotto
2019-12-06 18:00 - 23:00 | Toimisto, Rehtorinpellonkatu 4B, Turku, 20500, Finland
Jokaisen nurkkanationalistin ja kaappipatriootin lempipäivä on täällä! Tule sytyttämään sinivalkoiset kynttilät Toimiston ikkunalaudalle itsenäisyytemme kunniaksi.
“Oi Suomi, katso, sinun päiväs koittaa,
Yön uhka karkoitettu on jo pois,
Ja aamun kiuru kirkkaudessa soittaa,
Kuin itse taivahan kansi sois.
Yön vallat aamun valkeus jo voittaa.
Sun päiväs koittaa, oi synnyinmaa.”
Tervetuloa P-klubin järjestämään Suomi 102 -juhlavastaanottoon. Toimistolle voi kokoontua katsomaan Linnan juhlia perjantaina 6.12. Paikalle suo saapua kello 18.00 alkaen. Mitä itsenäisyys sinulle merkitsee? Kenen iltapuvun helma tallotaan? Kuka unohtaa avecinsa? Tule ottamaan selvää!
Juhlan luonteen mukaisesti pukukoodina tumma puku ja akateemiset kunniamerkit. Iltajuhlissa on tarjolla sesongin antimia sormisyötävien muodossa. Menu julkaistaan tapahtuman lähestyessä.
Tervetuloa juhlistamaan maamme satakaksivuotista itsenäisyyttä p-klubilaisittain Toimistolle perjantaina 6.12.2019 kello 18 eteenpäin.

P-klubin ja oppiaineiden pikkujoulut
2019-12-03 17:00 - 21:00 | Toimisto, Rehtorinpellonkatu 4B, Turku, 20500, Finland
Voiko pikkujouluja olla koskaan liikaa? Ei tietenkään!
Joulumielen nostattamiseksi P-klubin koulutuspoliittinen sektori järjestää jäsenistön ja oppiaineiden henkilökunnan yhteiset pikkujoulut. Tiistaina 3.12. toimistolta löytyykin lämminhenkistä joulutunnelmaa sekä rentoa yhdessäoloa kera jouluisen tietovisan, glögiä ja joulutorttuja, tule siis paikalle!
Toimiston jouluhuumasta iltaa voi vapaasti jatkaa Proffan kellariin. Tervetuloa virittäytymään jouluiseen tunnelmaan ja laittamaan päättyvä lukukausi pakettiin!

P-klubin sääntömääräinen syyskokous
2019-11-28 17:00 - 23:30 | Turku-sali, Rehtorinpellonkatu 4A, Turku, Finland
Tervetuloa Turun yliopiston Politiikan tutkimuksen klubi ry:n sääntömääräiseen syyskokoukseen!
Tilaisuus pidetään torstaina 28.11. klo 17:00 alkaen Turku-salissa (Yo-talo A). Kokouksessa käsitellään yhdistyksen sääntömääräiset asiat, kuten hyväksytään vuoden 2020 toimintasuunnitelma, talousarvio sekä valitaan ensi vuoden hallitus ja toimijat. Syyskokouksen yhteydessä pidetään myös Yliopistovalmennuksen yhtiökokous.
Vuoden 2020 suunnittelua varten järjestämme kaksi toimintasuunnitelman suunnitteluiltaa. Ensimmäinen TOSU-ilta järjestetään tiistaina 12.11. klo 17:00 ja toinen torstaina 14.11. klo 17:00 Toimistolla. Jos haluat vaikuttaa klubin ensi vuoden toimintaan, niin saavu paikalle!
P-klubin jäsenet voivat etukäteen yksin tai yhdessä valmistella ja esittää kirjallisia ponsia eli toimenpide-ehdotuksia alkavan vuoden hallitukselle.
Syyskokouksessa on tarjolla pientä purtavaa ja juotavaa!

P-Lexit
2019-11-26 22:00 - 23:30 | Heidi’s Bier Bar, Aurakatu 14, Turku, 20100
Vaikka syksyn pimeys on jo ottanut Turun syleilyynsä, on aika kaivaa esiin kesän jäljiltä pölyttyneet plehat, heittää ne naamalle ja suunnata askel kohti Heidi’s Bier Baria. Suomen hemaisevan jalkapallomenestyksen vuoksi P-klubin ja Lexin legendaaristen P-Lexien teemana toimii tänä vuonna EM-kisaturisti, joten nyt suomilippu niskaan ja palloliiton huivi kaulaan! Mukaan tulee ottaa myös ehdottoman kova bilemoodi. Laita kalenteriisi välittömästi ylös tiistai 26.11. klo 22:00, sillä tuolloin Heidi’sin tanssilattialla räjähtää!
Lipun näihin vuoden kovimpiin karkeloihin voit hankkia itsellesi 3 euron hintaan joko ennakkoon tai baarin ovelta. Huomaathan, että ennakkolippuina toimivia haalarimerkkejä on vain rajoitettu erä. Jos haluat saada tämän upean merkin koristamaan haalareitasi, olethan nopea!

P-Lexit 2019: Alkuralli
2019-11-26 18:00 - 22:30 | Lex Kirkkotie, Kirkkotie 15-19, Turku, 20540, Finland
Viime vuonna menestyksekkäästi lanseerattu P-LEXIT ALKURALLI saa jatkoa! Tiistaina 26.11. klo 18 p-lexiläiset kokoontuvat Kirkkotielle käynnistämään illan hyvän seuran ja juoman parissa.
Tapahtumaan ilmoittaudutaan pareittain, joista muodostetaan paikan päällä 4 hengen ryhmät. Näissä ryhmissä kilpaillaan erilaisissa hupilajeissa ja illan päätteeksi kruunataan ALKURALLIN KUNINGASTIIMI! Tänä vuonna on luvassa myös äärimmäisen jännittävä SUPER FINAALI, jossa viime vuoden voittajat kamppailevat tämän vuoden voittajia vastaan alkurallien absoluuttisesta herruudesta. Rallien jälkeen ilta jatkuu Heidi’s Bier Barissa luonnollisesti virallisten P-LEXIEN tahtiin!
Lysti maksaa 10 euroa parilta. Ilmoittautumisen yhteydessä on myös mahdollista lunastaa itselleen haluttu haalarimerkki kolmen euron hintaan, joka toimii pääsylippuna virallisille jatkoille. Itse Alkuralli-lipun hinta sisältää ohjelman Kirkkotiellä, juomista, aitoa tutustumista molemmin puolin kanssabailaajiimme ja tietysti parhaimman mahdollisen kick startin legendaarisille P-lexeille!
Ilmoittautuminen tapahtuu Google Formsin kautta 13.11. klo 12 alkaen. Molemmille ainejärjestöille on varattu 16 parilippua. Ilmoittautumisen ohessa tulee ilmoittaa myös tiimin nimi sekä haalarimerkkien lukumäärä.

Liikuntaekskursio avantouimaan
2019-11-25 17:00 - 21:00 | Villa Järvelä Oy, Järveläntie 133, Lieto, 20540
Se tulee taas, nimittäin P-klubin liikuntaekskursio!
Maanantaina 25.11. suuntaamme Littoisten järven rannalla sijaitsevalle idylliselle Villa Järvelälle virkistäytymään avantouinnin ja saunomisen, sekä paljussa lokoilun parissa. Osallistuminen ei vaadi ilmoittautumista etukäteen. Lisää Villa Järvelästä voit lukea kartanon internetsivuilta http://villajarvela.blogspot.com/p/avanto.html.
Saunominen ja uiminen kustantaa 7 euroa, paikanpäällä kelpaa kortti ja käteinen.
Mukaan tarvitset uimapuvun ja pyhkeen, lisäksi suositeltavaa on ottaa mukaan suihkutossut ja omat eväät (makkaraa tms. takkatulen äärellä paistettavaa) saunan jälkeiseen istuskeluun. Kartanolta löytyy myös kahvio.
Paikalle pääset helpoiten busseilla 2B ja 2C, kartanoa lähimpänä on pysäkki nro 6374. Halukkaiden kanssa suoritamme yhteislähdön akateemisen Hesen luota Hämeenkadulta klo 16.00. Hyppäämme sieltä 16.07 ohi hurahtavan 2C bussin kyytiin.

Väittelyilta
2019-11-19 18:00 - 23:00 | Toimisto, Rehtorinpellonkatu 4B, Turku, 20500, Finland
Tervetuloa tuttuun ja turvalliseen P-klubin väittelyiltaan. Kyseisessä kahinassa ratkaistaan ainejärjestön kuninkuus mitä viekkaimmassa lajissa eli väittelyssä.
Tuttuun tapaan aiheet liikkuvat mitä leveimmässä sfäärissä, parempi siis varautua väittelemään kaikesta ja kaikkia vastaan! Esimerkkeinä annettakoon, kuuluuko ananas pizzaan? Kissat vai koirat? Pitäisikö Suomen voittaessa jääkiekon MM-kultaa järjestää seuraavana päivänä kansallinen vapaapäivä?
Tilaisuus järjestetään P-klubin toimistolla ja voittajalle on luvassa mainetta ja kunniaa!

Alumni Speed-Dating
2019-11-18 18:00 - 21:00 | Kampuskappeli
Se tulee taas: P-klubin työelämäilta! Näin syksyn iltojen hämärtyessä on hyvä tilaisuus päästä tutustumaan P-klubin menneiden vuosien opiskelijoihin ja kuulemaan heidän kokemuksiaan työmaailmasta!
Tarkoituksena on viime vuoden mallin mukaan muodostaa opiskelijoista alumnien määrää vastaava määrä ryhmiä. Illan aikana ryhmät kiertävät alumnien pisteitä ympäri. Näin opiskelijat pääsevät keskustelemaan alumnien kanssa juuri niistä asioista, jotka heitä askarruttavat työllistymisessä ja työelämässä. Lopuksi on aikaa keskustella sen alumnin kanssa, jolta haluaisit kysyä lisää tai keneltä haluaisit lisätietoa tietystä työpaikasta. Toivomuksena on, että opiskelijat miettisivät kysymyksiä alumneille jo etukäteen, jotta tapahtuma pysyisi mahdollisimman hyvin aikataulussa.
Alumnit julkistetaan myöhemmin tapahtumassa!
Ilta järjestetään Kampuskappelissa maanantaina 18.11. klo 18 eteenpäin. Tilaisuudessa tarjolla pientä syötävää ja juotavaa. Huomaathan, että Kampuskappeli on alkoholiton tila.
Tervetuloa!

TOSU-ilta
2019-11-14 17:00 - 19:00, 2019-11-12 17:00 - 19:00 | Toimisto, Rehtorinpellonkatu 4B, Turku, 20500, Finland
Koko jäsenistömme on tervetullut suunnittelemaan P-klubin toimintaa vuodelle 2020!
Toimintasuunnitelma on yhdistyksen ja hallituksen ohjenuora, jossa määritellään tapahtumat, toimenpiteet ja muut asiat, joita yhdistyksen ja sen hallituksen tulee toteuttaa toimintavuoden aikana. Tosua suunnitellaan kahtena iltana marraskuussa, tiistaina 12.11. kello 17 alkaen ja torstaina 14.11. kello 17 alkaen. Toimintasuunnitelma ja talousarvio hyväksytään yhdistyksen sääntömääräisessä syyskokouksessa torstaina 28.11.
Toivomme, että kaikki kiinnostuneet tulevat paikalle Toimistolle linjaamaan toimintasuunnitelmaa suunnitteluiltoihin, jotta itse syyskokous olisi vaivattomampi. Toimintasuunnittelman muokkaaminen on toki mahdollista myös syyskokouksessa.
Tervetuloa kaikki paikalle!

Kulttuuriekskursio
2019-11-13 16:30 - 20:30 | Turun Kuvataidekoulu, Ratapihankatu 18, Turku, 20100, Finland
Onko viimeisestä kuvaamataidontunnista jo hetki aikaa? Tekisikö mielesi maalata, mutta et omaa siihen tarvittavia välineitä? Ei hätää sillä tämän syksyn kulttuuriekskursion kohteena on Turun kuvataidekoulun järjestämä ohjattu maalauskurssi! Kurssilla maalaamme omat taulut akryyliväreillä haluamastamme aiheesta ammattilaisen ohjauksella.
Maalauskurssi järjestetään 13.11. kello 16.30-20.30. Kurssi järjestetään kuvataidekoulun tiloissa osoitteessa Ratapihankatu 18, 20100 Turku. Kurssi sisältää maalaustarvikkeet, värit, ohjauksen sekä kahvitarjoilun.

P-klubi XLIV
2019-11-08 19:00 - 23:30 | Panimoravintola Koulu, Finland
Tervetuloa viettämään Turun yliopiston Politiikan tutkimuksen klubi ry:n XLIV vuosijuhlia perjantaina 8. marraskuuta Panimoravintola Kouluun. Juhlallisuudet alkavat kutsuvieraiden Cocktail-tilaisuudella kello 17.30 Tilausravintola Piazzassa. Pääjuhlaa vietetään Panimoravintola Koulun toisessa kerroksessa, Bellman-salissa kello 19.00 alkaen. Pääjuhlasta jatkamme Kirkkotielle bussikuljetuksilla puolen yön jälkeen. Jatkot alkavat virallisesti kello 00.45 ja sinne ovat tervetulleita myös ne jäsenet, jotka eivät osallistu pääjuhlaan.
Seuraavana päivänä lähdemme viettämään akateemista silliaamiaista salaiseen paikkaan X.
Bussikuljetus lähtee Assarin ullakon edestä (Rehtorinpellonkatu 4 A) tasan kello 10.00. Olethan ajoissa!
Sillikselle on mahdollista osallistua, vaikka ei osallistuisikaan vuosijuhlien pääjuhlaan. Tässä tapauksessa ilmoittauduthan sähköpostiosoitteeseen festikset@gmail.com.
Sitova ilmoittautuminen vuosijuhlille aukeaa 10.10. kello 12 ja päättyy keskiviikkona 23.10. kello 12. Ilmoittautumislinkki:
https://forms.gle/rA6ZejJdmCJeWucs6
Täytäthän tiedot huolella!
HUOM! Jos tulet juhliin avecin kanssa, ilmoittauduttehan samalla ilmoittautumislomakkeella.
Illalliskortin hinta on P-klubin jäsenille 80 euroa ja alkoholiton 65 euroa.
Muille kuin jäsenille (myös alumneille) illalliskortti maksaa 90 euroa ja alkoholiton 75 euroa.
Lisäksi on mahdollista valita kannatuskortti, jonka hinta on 100 euroa. Kaikki korttivaihtoehdot sisältävät akateemisen silliaamiaisen sekä bussikuljetukset.
Erikseen maksettuna silliaamiainen maksaa 10 euroa.
Tarkemmat maksuohjeet tulevat sähköpostiin ilmoittautumisen jälkeen.
Jos ilmenee jotain kysyttävää, laitathan viestiä osoitteeseen festikset@gmail.com.
Sydämellisesti tervetuloa juhlimaan ainejärjestömme 44-vuotista taivalta loistavassa seurassa!
Juhlavastaavanne,
Liina Nurmi ja Julianna Reunanen

Vujuaskartelu
2019-11-05 17:00 - 21:00 | Toimisto, Rehtorinpellonkatu 4B, Turku, 20500, Finland
Vuosijuhlat lähenevät kovaa vauhtia, joten on vujuaskartelun aika! Tervetuloa toimistolle luomaan vujujen ja silliksen visuaalista ilmettä sekä nauttimaan vujuviikon fiiliksestä. Luvassa mm. silittämistä ja muuta mukavaa!
Be there!

Syysristeily
2019-11-03 08:30 - 2019-11-04 07:30 | Itämeri
LAIVAL!!!!!!!!
Jälleen on tullut se aika vuodesta, kun klubilaiset suuntaavat viettämään jo perinteeksi muodostunutta laivaseminaaria Itämeren aalloille.
Irtautuminen laiturista tapahtuu kello 8.45, mutta satamassa tulee olla paikalla tuntia ennen. Paluu Turkuun on seuraavana päivänä kello 7.35. Itämeren aalloilla osallistujia keinuttaa tänä vuonna M/S Amorella.

Kopotoimikunta
2019-10-31 17:00 - 20:00 | Toimisto, Rehtorinpellonkatu 4B, Turku, 20500, Finland
Hei jäsenistö!
P-klubin koulutuspoliittinen sektori järjestää 31.10. kopotoimikunnan poliittisen historian ja valtio-opin pääsykokeesta.
Poliittisella historialla ja valtio-opilla on tällä hetkellä yhteinen pääsykoe, ja opiskelijat valitsevat vasta ensimmäisen opintovuoden keväällä pääaineensa. Oppiaineiden henkilökunta on ehdottanut, että pääsykokeesta tehtäisiin taas erillinen eli opiskelijat hakisivat suoraan joko poliittiseen historiaan tai valtio-oppiin taas keväästä 2021 eteenpäin. Tämä pääsykoeuudistus ei kuitenkaan vaikuttaisi yhteisiin perusopintoihin sekä vapaa pääaineenvaihtomahdollisuus säilyisi ennallaan.
Illan tarkoituksena on keskustella yhdessä uudistuksesta ja valmistella P-klubin kanta poliittisen historian ja valtio-opin oppiaineiden henkilökunnalle. Tätä kantaa käytetään poliittisen historian ja valtio-opin pääaineopiskelijoiden äänenä. Nyt on tilaisuus päästä kertomaan mielipiteesi, joten tule paikalle ja vaikuta äänelläsi!
Tarjolla myös pientä syötävää ja juotavaa, tervetuloa!
